b'\n_START_ARTICLE_\nMai\xc5\xa1iagalos dvaras\n_START_SECTION_\nIstorija\n_START_PARAGRAPH_\nTeigiama, kad b\xc5\xabtent \xc4\x8dia yra gyven\xc4\x99s, kovoj\xc4\x99s, baig\xc4\x99s gyvenim\xc4\x85 Lietuvos didysis kunigaik\xc5\xa1tis Algirdas. Nuo XIV a. pabaigos ra\xc5\xa1ytiniuose \xc5\xa1altiniuose minimas Did\xc5\xbeiajam kunigaik\xc5\xa1\xc4\x8diui priklaus\xc4\x99s Mai\xc5\xa1iagalos dvaras. Valdovo priklausomyb\xc4\x97je miestelio teritorija, o drauge ir dvaras, i\xc5\xa1buvo iki XVIII a. pabaigos, keit\xc4\x97si tik vietov\xc4\x97s laikytojai. Pastaraisiais XVII a. buvo Sapiegos, Tyzenhauzai, XVIII a. Eperje\xc5\xa1ai, pastarojo \xc5\xa1imtme\xc4\x8dio pabaigoje Mai\xc5\xa1iagalos dvaras, iki tol priklaus\xc4\x99s valdovui, tapo priva\xc4\x8dia Vilniaus vyskupo Ignoto Masalskio valda. 1794 m. sukilimo metu \xc5\xbeuvus I. Masalskiui, valda atiteko Potockiams, v\xc4\x97liau Valavi\xc4\x8diams, paskutiniaisiais dvaro valdytojais tapo Houvalt\xc5\xb3 gimin\xc4\x97s atstovai, gyven\xc4\x99 Mai\xc5\xa1iagaloje iki Antrojo pasaulinio karo. _NEWLINE_Onuprijaus Houvalto iniciatyva 1806-1812 m. pastatyti klasicistiniai dvaro r\xc5\xabmai. R\xc5\xabm\xc5\xb3 projekto autorius \xe2\x80\x93 \xc5\xbeinomas to meto Vilniaus architektas, Vilniaus Universiteto profesorius Mykolas Angelas \xc5\xa0ulcas. Architektui mirus, projektas \xc4\xafgyvendintas tik i\xc5\xa1 dalies. Dvaro sodybos pastat\xc5\xb3 kompleksas susiformavo XIX a. \xe2\x80\x93 XX a. prad\xc5\xbeioje._NEWLINE_Po Antrojo pasaulinio karo pasikeitus santvarkoms dvare buvo apgyvendinti kol\xc5\xabkie\xc4\x8diais tap\xc4\x99 pon\xc5\xb3 samdiniai. 8\xe2\x80\x93jame de\xc5\xa1imtmetyje po rekonstrukcijos r\xc5\xabmuose buvo \xc4\xafkurdinta tarybinio \xc5\xabkio kontora, o atk\xc5\xabrus Lietuvos nepriklausomyb\xc4\x99 Houvalt\xc5\xb3 r\xc5\xabmai tapo mokykla.\n_START_SECTION_\nR\xc5\xabm\xc5\xb3 renovacija\n_START_PARAGRAPH_\nR\xc5\xabpintis Houvalto r\xc5\xabm\xc5\xb3 renovavimu prad\xc4\x97ta 2011 m. Tuomet i\xc5\xa1 \xc5\xa1io pastato buvo i\xc5\xa1kelta \xc4\x8dia gyvavusi Lietuvos did\xc5\xbeiojo kunigaik\xc5\xa1\xc4\x8dio Algirdo vidurin\xc4\x97 mokykla (dab. gimnazija), r\xc5\xabmuose dar veik\xc4\x97 biblioteka, b\xc5\xabr\xc4\x97si saviveiklininkai, rinkdavosi vietos bendruomen\xc4\x97. D\xc4\x97l avarinio r\xc5\xabm\xc5\xb3 stogo vanduo jau buvo prad\xc4\x97j\xc4\x99s ardyti pastato sienas. Vilniaus rajono savivaldyb\xc4\x97s parengtam dvaro renovavimo projektui \xc4\xafgyvendinti buvo gauta ES strukt\xc5\xabrini\xc5\xb3 fond\xc5\xb3 l\xc4\x97\xc5\xa1\xc5\xb3. Renovavimo darbai truko kelet\xc4\x85 met\xc5\xb3._NEWLINE_2018 m. saus\xc4\xaf buvo pasira\xc5\xa1yta ES paramos l\xc4\x97\xc5\xa1omis finansuojamo projekto \xe2\x80\x9eTradicini\xc5\xb3 amat\xc5\xb3 centro Houvalto dvare Mai\xc5\xa1iagaloje vie\xc5\xa1osios erdv\xc4\x97s sutvarkymas\xe2\x80\x9c finansavimo sutartis, kurio tikslas \xe2\x80\x93 sutvarkyti Houvalto dvaro teritorij\xc4\x85. Ketinama i\xc5\xa1 dalies atkurti dvarviet\xc4\x97s aplink\xc4\x85, kuri \xc5\xa1iuo metu neatitinka klasicistinio dvaro pastato stilistikos. Sutvarkius dvaro teritorij\xc4\x85, \xc4\x8dia planuojama rengti tradicini\xc5\xb3 amat\xc5\xb3 muges bei pristatymus, kult\xc5\xabrinius renginius. Projektas turi b\xc5\xabti baigtas 2019 m.'